Vi (Åtte voksne og fem barn) kom til Lionsden for å feire bestemors 70-årsdag. Vi kunne ikke ha vært mer fornøyde med det valget! Et fantastisk gods med et hus så stort at vi gikk oss ville i starten. Det var en fornøyelse å springe fra rom til rom for å finne ut hvor alle skulle sove, og finne ut at alle fikk private bad. For en luksus!
Eiendommen er stor og ufattelig vakker med store trær og grønne enger. Perfekt for å gå turer og finne roen, og for barna til å klatre i trær og svinge seg i husken bak huset. Sykler var tilgjengelige, og det var dart, basketballkurv, fotballmål i tillegg til utendørs stereoanlegg med høyttalere som vi fikk testet mens vi grillet.
Vi hadde tre leiebiler og det trenger man for å komme seg rundt. Vi fant ut at supermarkedene i Trim og Enfield hadde et veldig bra utvalg. Vi besøkte Trim Castle, Hills of Tara, Loughcrew cairns (anbefales som en fin fottur i nydelige omgivelser!), Tullamore og Wicklow (kjempefin strand), en dag i Dublin for de ivrigste byløvene, en utflukt til Russborough House, hvor det morsomste var en stor hekk-labyrint. Vi var en dag på Tayto fornøyelsespark (40 min fra Lionsden) og en helaften på Johnnie Fox’s Pub/Hooley’s show . Men best av alt var alle stundene vi samlet oss rundt kjøkkenbordet på Lionsden og spiste gode måltider og spilte brettspill/kort eller når vi lekte gjemsel i det store huset.
Alt i alt en fantastisk ferie! Tusen takk Niall for gjestfriheten!! Vi anbefaler alle på det varmeste å bo på Lionsden!